David López torna a casa!

26/08/2016

El jugador del planter es converteix en la vuitena alta per al primer equip blanc-i-blau

David López Silva (1989, Sant Cugat del Vallès) és el vuitè fitxatge del RCD Espanyol de cara a la temporada 2016-17 del primer equip. El migcampista català torna a casa després d’haver-se fet futbolista al planter blanc-i-blau i haver marxat traspassat fa dos estius a l’SSC Napoli, amb qui el RCD Espanyol ha arribat a un nou acord de traspàs del jugador en les darreres hores. El futbolista català, que ja ha superat la revisió mèdica, firmarà com a perico per a les properes quatre temporades –fins al juny del 2020- amb la possibilitat d’ampliació contractual a una cinquena temporada, segons rendiment esportiu.

David López és un jugador fet al futbol base del RCD Espanyol, del qual va arribar procedent del prolífic plater de la Damm CF. Després de destacar a l’Espanyol B com un complert i polivalent migcampista, va seguir creixent com a esportista amb cessions al Terrassa FC i el CD Leganés. Després va jugar a la SD Huesca, on va destacar notablement. L’Espanyol va recomprar al conjunt aragonès els seus drets per retornar-lo a la disciplina del primer equip perico on es va consolidar com a jugador en l’elit. Ara, el pivot de Sant Cugat torna a casa amb 26 anys per sumar-se al renovat i il·lusionant projecte del club que porta al cor.

La presentació del futbolista serà el proper dilluns a les 13h a l’Auditori del RCDE Stadium, amb accés restringit als mitjans de comunicació acreditats pel club. A partir de les 13.15h els aficionats, que accediran per la porta 21 de l’estadi, podran saludar al nou jugador perico, que sortirà al terreny de joc a fer-se les primeres fotografies vestint ja de blanc-i-blau.

Benvingut #DavidLópezPerico! Benvingut a casa de nou!